<a href="http://fu.unsa.ba/wp-content/uploads/2015/11/tt1.jpg"><img class="alignnone size-full wp-image-667" src="http://fu.unsa.ba/wp-content/uploads/2015/11/tt1.jpg" alt="tt" width="1000" height="669" /></a>

U prisustvu više stotina visokih zvanica, rektora Univerziteta u Sarajevu prof. dr. Muharema Avdispahića, vršioca dužnosti premijera Kantona Sarajevo Muhameda Kozadre i načelnika Općine Vogošća Edina Smajića 27. novembra u Vogošći svečano je otvorena nova zgrada Fakulteta za upravu pridružene članice Univerziteta u Sarajevu. Prisutnima je dobrodošlicu poželio dekan ove visokoobrazovne institucije prof. dr. Nezir Krčalo istakavši kako Fakultet za upravu ima jednu novu viziju u individualnom radu sa studentima kao i sveobuhvatan pristup nastavnom procesu, te na taj način pomaže razvoju države i javnog sektora.

„Na početku ove studijske godine upisali smo devetu generaciju studenata prvog ciklusa i četvrtu generaciju studenata drugog ciklusa. S ponosom ističemo da ćemo u januaru 2015. godine upisati drugu generaciju studenata doktorskog studija. To potvrđuje činjenicu da polako zauzimamo svoje mjesto u akademskoj zajednici“, kazao je dekan Krčalo.

Rektor Univerziteta u Sarajevu prof. dr. Muharem Avdispahić u svom obraćanju kazao je kako je Univerzitet prisutan u svakom kutku Bosne i Hercegovine.

„Još od 1977. godine bili smo prisutni na općini Vogošća gdje je bio smješten Saobraćajni fakultet koji na žalost nije dočekao svoju petnaestu godišnjicu. Sada Univerzitet u Sarajevu je preko Fakulteta za upravu ponovo prisutan u ovoj Općini. Na putu naših evropskih integracija uprava je ustvari domen koji će podnijeti najveći test. Proces otvaranja ovakve zgrade je značajan korak u unapređenju infrastrukturnih uslova za obrazovanje profesionalaca iz ove oblasti“, istakao je rektor Avdispahić.

Nakon rektora prisutnima se obratio i načelnik Općine Vogošća Edin Smajić istakavši kako je svečano otvaranje nove zgrade Fakulteta za upravu značajan kako za lokalnu zajednicu tako i za cjelokupnu akademsku zajednicu.

„Fakultet za upravu otvarajući ovu zgradu i započinjući zvanično svoj rad uvodi Općinu Vogošća u akademsku zajednicu. Mi iz ugla lokalne zajednice stojimo čvrsto na nogama i znamo da se realan život odvija na lokalnim zajednicama i znamo šta jedna akademska zajednica znači za društvo. Mi ovdje dijelimo sreću sa Univerzitetom u Sarajevu kao i sa građanima Općine Vogošća“, kazao je u svom obraćanju načelnik Smajić.

Prisutne zvanice pozdravio je i osnivač Fakulteta prof. dr. Munib Tahirović istakavši zahvalnost svima onima koji su doprinijeli razvoju ove visokoobrazovne institucije kao i njenoj održivosti.

„Uporedo sa organizovanjem nastavno-naučnog procesa, radili smo na obezbjeđenju vlastitog kadra, prostora i ostalih uslova propisanim Standardima za visoko obrazovanje. Tako su, prije četiri godine, započele prve pripreme, a zatim i radovi na izgradnji zgrade Fakulteta. U općini Vogošća i njenim službama, uvijek smo nailazili na razumijevanje i ekspeditivnost“, istakao je Tahirović.

Za kraj uručene su priznanja Zlatne i Srebrene značke najboljim studentima prvog i drugog ciklusa studija nakon čega je rektor Univerziteta u Sarajevu prof. dr. Muharem Avdispahić svečano presjekao crvenu vrpcu i na taj način Fakultet za upravu i zvanično proglasio otvorenim.

[gallery columns="4" link="file" size="full" ids="669,670,671,672,673,674,675,676,677,678,679,680,681,682,683"]