<strong>Promoviran 5491 diplomant i magistrant Univerziteta u Sarajevu</strong>
<em>Svečana promocija i dodjela diploma diplomantima i magistrantima Univerziteta u Sarajevu</em> održana je u subotu 5. novembra 2016. godine u dvorani „Juan Antonio Samaranch“. Na svečanosti, organiziranoj dvanaesti put u historiji Univerziteta u Sarajevu, rektor prof. dr. Rifat Škrijelj, prorektori i dekani fakulteta i akademija promovirali su 5491 diplomanta i magistranta Univerziteta u Sarajevu.

Prof. dr. Rifat Škrijelj, rektor Univerziteta u Sarajevu, istakao je prilikom obraćanja da je njih 5.491 završilo studij na najstarijem univerzitetu u Bosni i Hercegovini te dodao: „Na Univerzitetu koji je, uprkos teškim događajima u bliskoj prošlosti, ostao najveći i najznačajniji univerzitet u Bosni i Hercegovini i koji sa 25 fakulteta i akademija, pet naučnih instituta, četiri pridružene članice, tri univerzitetska centra i pet ostalih članica, predstavlja jednu od najvažnijih institucija u Bosni i Hercegovini ali i regiji u cjelini; na Univerzitetu koji je do danas, sa vama, promovirao preko 160 hiljada diplomanata, preko 16 hiljada magistranata i preko tri hiljade doktora nauka.“

Rektor Škrijelj je podsjetio da na svom putu ka Evropskoj uniji Bosna i Hercegovina treba ispuniti značajan broj uvjeta koje postavlja Evropska unija, a među najvažnijim je razvoj ustanova visokog obrazovanja sa ciljem približavanja evropskom prostoru visokog obrazovanja i istraživanja.
„U tom smislu Univerzitet u Sarajevu je nastavio sa aktivnostima na izradi novih nastavnih planova i programa i izmjeni postojećih, imajući na umu jačanje visokog školstva kvalitetnim obrazovnim sadržajima“, naveo je rektor Škrijelj.
Diplomantima i magistrantima Univerziteta u Sarajevu čestitke je uputio premijer Kantona Sarajevo, gospodin Elmedin Konaković, te izrazio čast i zadovoljstvo što je danas sa ovim mladim ljudima u njihovom danu, danu kada zatvaraju jedno poglavlje svog života, a otvaraju nova.

Najbolji student prvog ciklusa studija u 2016. godini (sa prosjekom 10,00) je Selver Pepić sa Prirodno-matematičkog fakulteta.
<strong>Fakultet za upravu</strong> je promovirao 24 diplomanta svršenika prvog cilusa i 22 magistranta uprave.

&nbsp;